
Na temelju članka 15. Zakona o javnoj nabavi („Narodne novine“, broj 120/16., 114/22. i 48/26.) i članka 32. Statuta Pučkog otvorenog učilišta Pregrada od 20. lipnja 2022., donesenog od strane Upravnog vijeća Učilišta temeljem prethodne suglasnosti Gradskog vijeća Grada Pregrade (KLASA: 600-01/22-01/05; UR.BROJ: 2140-5-01-04) ), Odluke o I. izmjenama i dopunama Statuta Pučkog otvorenog učilišta Pregrada od 23. prosinca 2025., donesene od strane Upravnog vijeća Učilišta temeljem prethodne suglasnosti Gradskog vijeća Grada Pregrade (KLASA: 602-01/25-01/02; UR.BROJ: 2140-5-01-25-4) ravnatelj Pučkog otvorenog učilišta Pregrada donosi 

P R A V I L N I K
O PROVEDBI POSTUPAKA JEDNOSTAVNE NABAVE

I. OPĆE ODREDBE

Članak 1.

U svrhu zakonitog, namjenskog i svrhovitog trošenja sredstava Pučkog otvorenog učilišta Pregrada ovim Pravilnikom uređuje se postupak koji prethodi stvaranju ugovornog odnosa za nabavu robe, radova ili usluga, procijenjene vrijednosti do 50.000,00 eura za nabavu robe, usluga i provedbu projektnih natječaja, odnosno do 100.000,00 eura za nabavu radova (u daljnjem tekstu: jednostavna nabava) za koje sukladno članku 12. Zakona o javnoj nabavi („Narodne novine“, broj 120/16, 114/22, 48/26; dalje u tekstu: ZJN 2016) ne postoji obveza provedbe postupaka javne nabave.

Pučko otvoreno učilište Pregrada je naručitelj u smislu članka 6. stavak 1. točka 3. ZJN 2016.

U provedbi postupaka jednostavne nabave robe, usluga, provedbu projektnih natječaja i radova osim ovog Pravilnika, obvezno je primjenjivati i druge važeće zakonske i podzakonske propise, kao i interne akte Pučkog otvorenog učilišta Pregrada (u nastavku teksta: „Učilišta“), a koji se odnose na pojedini predmet nabave u smislu posebnih zakona.

II. IZUZEĆA OD PRIMJENE  
 
Članak 2.
 
Odredbe ovoga Pravilnika ne primjenjuju se na nabave koje su izuzete od primjene Zakona o javnoj nabavi sukladno odredbama toga Zakona. 
Odredbe ovoga Pravilnika ne primjenjuju se na: 
1. plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima, 
2. troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima, 
3. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera, 
4. ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično), 
5. nabavu roba, usluga ili radova od pravnih osoba nad kojima naručitelj ostvaruje kontrolu u skladu s odredbama Zakona o javnoj nabavi.
U slučajevima iz stavka 2. ovoga članka naručitelj je dužan osigurati da se sredstva koriste svrsishodno i ekonomično, uz odgovarajuće dokumentiranje razloga izuzeća. 

Članak 3.

Prilikom provođenja postupaka iz ovog Pravilnika, naručitelj je obvezan u odnosu na sve gospodarske subjekte poštovati načela javne nabave te mogućnost primjene elektroničkih sredstava komunikacije.

III. SPRJEČAVANJE SUKOBA INTERESA

Članak 4.

O sukobu interesa na odgovarajući način se primjenjuju odredbe iz Glave III., poglavlja 8. ZJN 2016.

IV. POKRETANJE I PRIPREMA POSTUPKA JEDNOSTAVNE NABAVE

Članak 5.

Pripremu i provedbu postupaka jednostavne nabave vrijednosti jednake ili veće od 15.000,00 eura provode ovlašteni predstavnici naručitelja koje imenuje ravnatelj internom odlukom te određuje njihove obveze i ovlasti u postupku jednostavne nabave.

Ovlašteni predstavnici naručitelja ne moraju biti zaposlenici naručitelja, a mogu biti i druge osobe ako imaju utjecaj na odlučivanje i/ili druge radnje u svezi s pojedinim postupkom jednostavne nabave.

Obveze i ovlasti ovlaštenih predstavnika naručitelja su:

· priprema postupka: dogovor oko uvjeta vezanih za predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu;

· provedba postupka: slanje poziva na dostavu ponuda gospodarskim subjektima na dokaziv način: pisanim putem, poštom, elektroničkom poštom, putem modula jednostavne nabave EOJN RH ili drugim prikladnim sredstvom komunikacije, slanje i objava poziva putem modula jednostavne nabave EOJN RH, pregled zapisnika preuzetog s modula jednostavne nabave EOJN RH, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir ponuda i uvjetima propisanim dokumentacijom/uputama za prikupljanje ponuda ili poništenje postupka.

U pripremi i provedbi postupka jednostavne nabave moraju sudjelovati najmanje dva (2) ovlaštena predstavnika naručitelja.


Priprema i provedba postupka jednostavne nabave procijenjene vrijednosti do 15.000,00 eura provodi se sukladno članku 8. ovog Pravilnika.
Članak 6.

Postupci jednostavne nabave moraju biti usklađeni sa Planom nabave naručitelja, izuzev predmeta nabave procijenjene vrijednosti manje od 5.000,00 EUR bez PDV-a.

Ako predmet nabave nije planiran u Planu nabave za tekuću godinu, istovremeno će se izvršiti izmjena/dopuna Plana nabave.

Prilikom definiranja predmeta nabave naručitelj je dužan postupati u duhu dobrog gospodarstvenika po načelu „najbolja vrijednost za uloženi novac“ te se u tom smislu ne smije dijeliti vrijednost nabave s namjerom izbjegavanja primjene ovog Pravilnika.

Članak 7.

Odgovorna osoba naručitelja donosi Odluku o početku postupka jednostavne nabave vrijednosti jednake ili veće od 15.000,00 eura, koja obavezno sadrži naziv predmeta nabave, procijenjenu vrijednost nabave, način provedbe postupka jednostavne nabave,  podatke o osobama koje provode postupak, a može sadržavati i podatke o ponuditeljima kojima će se uputiti poziv na dostavu ponude te ostale bitne podatke.

V.  PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI MANJE OD 15.000,00 EUR (BEZ PDV-A)

Članak 8.

Nabavu roba, usluga, provedbu projektnih natječaja i radova procijenjene vrijednosti manje od 15.000,00 eura naručitelj provodi izdavanjem narudžbenice ili sklapanjem ugovora sa jednim gospodarskim subjektom po vlastitom izboru.
Narudžbenica iz prethodnog stavka obavezno sadrži podatke o naručitelju (adresa, OIB), isporučitelju (adresa, OIB), redni broj narudžbenice, naziv robe/radova/usluge uz specifikaciju jedinica mjere, količine, jediničnih cijena i ukupnih cijena, potpis i pečat odgovorne osobe naručitelja, datum ispostavljanja narudžbenice, a može sadržavati i podatke o roku i mjestu isporuke, načinu i roku plaćanja i sl.

Ugovor iz stavka 1. ovog članka obavezno sadrži podatke o ugovornim stranama koje sklapaju ugovor, mjestu i datumu sklapanja ugovora, predmetu ugovora i ostalim bitnim sastojcima ugovora sukladno Zakonu o obveznim odnosima.

Ugovor potpisuje ravnatelj.

VI.  ŽURNA NABAVA
Članak 9. 
Žurna ili neodgodiva nabava može se provesti prema pojednostavljenim pravilima ovoga članka ako postoje okolnosti koje naručitelj nije mogao predvidjeti niti na njih utjecati, a zbog kojih bi provedba redovitog postupka jednostavne nabave onemogućila pravodobno izvršenje obveza naručitelja ili uzrokovala znatnu štetu u obavljanju njegove djelatnosti. Primjena pojednostavljenog postupanja zbog žurnosti ne oslobađa naručitelja obveze poštivanja načela ekonomičnog i svrhovitog trošenja sredstava, obveze izbjegavanja sukoba interesa, obveze obrazloženja razloga žurnosti i dokumentiranja provedene nabave. 
Postojanje žurne ili neodgodive potrebe mora biti pisano obrazloženo, uz navođenje okolnosti koje naručitelj nije mogao predvidjeti te razloga zbog kojih nije moguće provesti postupak sukladno ovom Pravilniku.  
Nabava iz ovoga članka provodi se na temelju pisanog odobrenja čelnika naručitelja ili osobe koju on ovlasti. 
Kada je to moguće s obzirom na okolnosti, naručitelj će prije sklapanja ugovora ili izdavanja narudžbenice prikupiti ponudu jednog ili više gospodarskih subjekata. 
Nabava iz ovoga članka može se provesti za predmete nabave čija je procijenjena vrijednost jednaka ili manja od 25.000,00 eura za robu, usluge i provedbu projektnih natječaja odnosno 45.000,00 eura za radove. 
O provedenom postupku jednostavne nabave sastavlja se bilješka ili drugi odgovarajući  dokument koji obvezno sadrži opis okolnosti žurnosti i način odabira gospodarskog subjekta.




VII. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 15.000,00 EURA (BEZ PDV-A) DO PROCIJENJENE VRIJEDNOSTI MANJE OD 25.000,00 EURA (BEZ PDV-A) ZA ROBU, USLUGE I PROVEDBU  PROJEKTNIH NATJEČAJA TE 45.000,00 EURA (BEZ PDV-A) ZA RADOVE

Članak 10.

Nabavu roba, usluga i provedbu projektnih natječaja procijenjene vrijednosti jednake ili veće od 15.000,00 eura, a manje od 25.000,00 eura te nabavu radova procijenjene vrijednosti jednake ili veće od 15.000,00 eura, a manje od 45.000,00 eura, naručitelj provodi putem modula jednostavne nabave u EOJN RH, kao jednostavna nabava s pozivom odabranim gospodarskim subjektima.
Poziv na dostavu ponuda se izrađuje te potom upućuje jednom ili više gospodarskih subjekata putem modula jednostavne nabave u EOJN RH. 

VIII. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 25.000,00 EURA (BEZ PDV-A), A MANJE OD 50.000,00 EURA (BEZ PDV-A) ZA ROBU, USLUGE I PROVEDBU PROJEKTNIH NATJEČAJA TE JEDNAKE ILI VEĆE OD 45.000,00 EURA, A MANJE OD 100.000,00 EURA (BEZ PDV-A) ZA RADOVE

Članak 11. 
Nabavu roba, usluga i provedbu projektnih natječaja procijenjene vrijednosti jednake ili veće od 25.000,00 eura, a manje od 50.000,00 eura te nabavu radova procijenjene vrijednosti jednake ili veće od 45.000,00 eura, a manje od 100.000,00 eura, naručitelj provodi putem javne objave u modulu jednostavne nabave u EOJN RH. 
U postupku iz stavka 1. ovoga članka svaki zainteresirani gospodarski subjekt može podnijeti ponudu putem modula jednostavne nabave u EOJN RH.


IX. TIJEK POSTUPKA

Članak 12. 
Dokumentaciju postupka jednostavne nabave čine podaci uneseni u modul jednostavne nabave u EOJN RH, dokumenti koje generira EOJN RH te dokumenti koje Učilište učitava u EOJN RH kao priloge, kada su potrebni radi opisa predmeta nabave, izrade ponude, pregleda i ocjene ponuda ili utvrđivanja uvjeta izvršenja ugovora odnosno narudžbenice.
Poziv i dokumentacija postupka jednostavne nabave moraju biti jasni, precizni, razumljivi i nedvojbeni. Izrađuju se na način koji omogućuje izradu i dostavu ponude, pregled i ocjenu ponude te usporedbu ponuda, ako je u postupku zaprimljeno više ponuda. 
U pozivu odnosno dokumentaciji postupka jednostavne nabave određuju se podaci potrebni za izradu i dostavu ponude te provedbu postupka, uzimajući u obzir podatke koji se unose u modul jednostavne nabave u EOJN RH i podatke koje generira EOJN RH, uključujući, prema primjenjivosti, podatke o nazivu i opisu predmeta nabave, procijenjenoj vrijednosti nabave, CPV oznaci, mjestu izvršenja, trajanju ugovora odnosno roku izvršenja, roku za dostavu ponuda, načinu otvaranja ponuda, roku valjanosti ponude, kriteriju za odabir ponude, pravnoj zaštiti te drugim podacima potrebnima za provedbu postupka.  
U pozivu odnosno dokumentaciji postupka jednostavne nabave sadržani su opis predmeta nabave, tehničke specifikacije i troškovnik. Na opis predmeta nabave i tehničke specifikacije, uključujući tehničke zahtjeve navedene u troškovniku, odgovarajuće se primjenjuju odredbe ZJN 2016 kojima se uređuju opis predmeta nabave i tehničke specifikacije. 
Ako je predmet nabave podijeljen na grupe, u pozivu odnosno dokumentaciji postupka navodi se može li se ponuda podnijeti za jednu grupu, više grupa ili sve grupe predmeta nabave.

X.	RAZLOZI ISKLJUČENJA, UVJETI SPOSOBNOSTI I JAMSTVA

Članak 13.

U pozivu odnosno dokumentaciji postupka jednostavne nabave mogu se odrediti razlozi isključenja, uvjeti sposobnosti gospodarskog subjekta, jamstva, posebni uvjeti izvršenja ugovora odnosno narudžbenice, prijedlog ugovora odnosno okvirnog sporazuma, pravila o zajednici gospodarskih subjekata, podugovarateljima i oslanjanju na sposobnost drugih subjekata, obilazak lokacije, način i rok plaćanja, dostava dijelova ponude koji se ne dostavljaju elektronički te drugi zahtjevi povezani s predmetom nabave ili provedbom postupka. 
Na razloge isključenja, uvjete sposobnosti gospodarskog subjekta i njihovo dokazivanje, jamstva, posebne uvjete izvršenja ugovora odnosno narudžbenice, zajednicu gospodarskih subjekata, podugovaratelje i oslanjanje na sposobnost drugih subjekata, kada su određeni u pozivu odnosno dokumentaciji postupka jednostavne nabave, odgovarajuće se primjenjuju odredbe iz članaka 251. do 259. ZJN 2016, ako ovim Pravilnikom nije drukčije određeno. 
Naručitelj u svim postupcima jednostavne nabave jednake ili veće od 15.000,00 eura kao razlog isključenja može odrediti postojanje duga prema Učilištu kao i prema pravnim osobama kojih je Učilište osnivač ili suosnivač, ako iste postoje. 
Članak 14.

Za postupke jednostavne nabave procijenjene vrijednosti jednake ili veće od 15.000,00 eura naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti, uz odgovarajuću primjenu odredaba ZJN 2016.




XI.  ZAPRIMANJE, IZRADA I DOSTAVA PONUDA

Članak 15.
Rok za dostavu ponuda određuje se u pozivu i ne smije biti duži od petnaest (15) dana od dana upućivanja poziva odnosno objave poziva na dostavu ponuda.
U postupku jednostavne nabave svaki zainteresirani gospodarski subjekt može podnijeti ponudu putem modula jednostavne nabave u EOJN RH.

XII. OTVARANJE, PREGLED I OCJENA PONUDA

Članak 16.
Ponude zaprimljene u roku za dostavu ponuda pregledavaju se i ocjenjuju u sustavu EOJN-a, na temelju uvjeta i zahtjeva navedenih u pozivu za dostavu ponuda. Otvaranje ponuda nije javno.
U postupku iz stavka 1. ovoga članka svaki zainteresirani gospodarski subjekt može podnijeti ponudu putem modula jednostavne nabave u EOJN RH.
	O pregledu i ocjeni ponuda sastavlja se, odnosno generira zapisnik putem modula jednostavne nabave u EOJN RH, u skladu s pravilima i funkcionalnostima toga sustava. 
Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda te rangiranje valjanih ponuda prema kriteriju za odabir. 
Ako je u pozivu odnosno dokumentaciji postupka jednostavne nabave određena dostava dijelova ponude koji se ne dostavljaju elektronički, njihova dostava i evidentiranje provode se na način određen u pozivu odnosno dokumentaciji postupka jednostavne nabave te u skladu s pravilima i funkcionalnostima modula jednostavne nabave u EOJN RH.

U slučaju odbijanja ponuda odgovarajuće se primjenjuje odredbe ZJN 2016.

Ovlašteni predstavnici naručitelja pregledavaju i ocjenjuju ponude na temelju uvjeta i zahtjeva iz poziva na dostavu ponuda putem modula jednostavne nabave u EOJN RH. 
U postupku pregleda i ocjene ponude mora sudjelovati najmanje jedan (1) ovlašteni predstavnik naručitelja koji posjeduje važeći certifikat u području javne nabave.
Na postupak pregleda i ocjene ponuda, uključujući pitanja pojašnjenja i upotpunjavanja ponuda, ispravka računske pogreške, provjere uvjeta i zahtjeva iz poziva odnosno dokumentacije postupka jednostavne nabave, odbijanja ponuda, rangiranja ponuda i sastavljanja zapisnika o pregledu i ocjeni ponuda, odgovarajuće se primjenjuju odredbe ZJN 2016 kojima se uređuje postupak pregleda i ocjene ponuda, prema primjenjivosti i ako ovim Pravilnikom nije drukčije određeno.
 


XIII. KRITERIJ ZA ODABIR PONUDE

Članak 17.
Kriterij za odabir ponude određuje se u pozivu odnosno dokumentaciji postupka jednostavne nabave. 
Kriteriji za odabir ponude su:
a) najniža cijena, ili
b) ekonomski najpovoljnija ponuda.

Ako je kriterij odabira ekonomski najpovoljnija ponuda, u pozivu odnosno dokumentaciji postupka jednostavne nabave određuju se kriteriji za odabir ponude, njihov relativni ponder, način bodovanja i dokazi potrebni za provjeru ponuđenih vrijednosti.  
Mogu se koristiti različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr., te je u zapisniku o pregledu i ocjeni ponuda potrebno obrazložiti izabranu ponudu. 

XIV. ODABIR I PONIŠTENJE POSTUPKA

Članak 18.

Kod postupaka jednostavne nabave naručitelj na osnovi rezultata pregleda i ocjene ponuda donosi Odluku o odabiru najpovoljnije ponude koji se temelji na kriteriju za odabir ponude. 
Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja.
Ovlašteni predstavnici naručitelja koji provode postupak nabave daju prijedlog za odabir odgovornoj osobi naručitelja.

Odluka o odabiru najpovoljnije ponude obvezno sadrži: 1. podatke o naručitelju, 2. predmet nabave za koje se donosi obavijest, 3. naziv ponuditelja čija je ponuda odabrana za sklapanje ugovora o nabavi, 4. razloge odbijanja ponuda, 5. datum donošenja i potpis odgovorne osobe naručitelja.


Odluka o odabiru donosi se, pohranjuje, objavljuje odnosno dostavlja putem modula jednostavne nabave u EOJN RH, u skladu s pravilima i funkcionalnostima toga sustava. 
Rok za donošenje Odluke o odabiru najpovoljnije ponude iznosi deset (10) dana od isteka roka za dostavu ponuda. Naručitelj objavom obavijesti o odabiru najpovoljnije ponude stječe uvjete za sklapanje ugovora o nabavi.
Nakon odabira najpovoljnije ponude, pristupa se izdavanju narudžbenice ili sklapanju ugovora sa odabranim gospodarskim subjektom. Narudžbenicu i ugovor potpisuje ravnatelj.
Članak 19.
Naručitelj će poništiti postupak jednostavne nabave  iz razloga propisanih člankom 298. ZJN 2016.

Ako postoje razlozi za poništenje postupka, naručitelj bez odgode donosi Odluke o poništenju postupka jednostavne nabave u kojoj navodi: 1. podatke o naručitelju, 2. predmet nabave, 3. obavijest o poništenju, 4. obrazloženje razloga poništenja, 5. datum donošenja i potpis odgovorne osobe naručitelja.

Rok za donošenje Odluke o poništenju postupka jednostavne nabave iznosi deset (10) dana od isteka roka za dostavu ponuda.   
Odluka o poništenju postupka jednostavne nabave donosi se, pohranjuje, objavljuje odnosno dostavlja putem modula jednostavne nabave u EOJN RH, u skladu s pravilima i funkcionalnostima toga sustava. 

XV. PRAVNA ZAŠTITA U POSTUPCIMA JEDNOSTAVNE NABAVE

Članak 20. 

U postupcima jednostavne nabave čija je procijenjena vrijednost veća od 15.000,00 eura ponuditelj koji je podnio ponudu u postupku jednostavne nabave može podnijeti prigovor ravnatelju ako smatra da je odlukom o odabiru ili odlukom o poništenju povrijeđeno njegovo pravo ili pravni interes u tom postupku.
Prigovor se podnosi putem modula jednostavne nabave EOJN RH.
Prigovor se može podnijeti protiv odluke o odabiru ili odluke o poništenju postupka jednostavne nabave, u odnosu na postupak pregleda, ocjene i odabira ponuda ili razloge poništenja.
Ako je predmet nabave podijeljen na grupe, prigovor se može podnijeti za grupu ili grupe predmeta nabave za koje podnositelj prigovora ima pravni interes.
Rok za podnošenje prigovora određuje se u pozivu odnosno dokumentaciji postupka jednostavne nabave i ne može biti kraći od tri radna dana od dana objave odluke o odabiru ili odluke o poništenju u modulu jednostavne nabave EOJN RH.
Prigovor mora sadržavati podatke o podnositelju prigovora, oznaku postupka jednostavne nabave, oznaku odluke protiv koje se podnosi, razloge prigovora i obrazloženje, dokaze ako ih podnositelj prigovora ima te zahtjev podnositelja prigovora.


Članak 21.

Ako prigovor ne sadržava razloge prigovora i obrazloženje iz kojih je vidljivo u čemu podnositelj smatra da je povrijeđeno njegovo pravo ili pravni interes u postupku jednostavne nabave, ravnatelj će odbaciti prigovor kao neuredan bez pozivanja podnositelja prigovora na dopunu ili ispravak.
Ako je prigovor nerazumljiv ili ne sadržava druge podatke potrebne za odlučivanje, a po prigovoru se bez tih podataka ne može postupati, Učilište će pozvati podnositelja prigovora da u roku koji ne može biti dulji od tri radna dana otkloni nedostatke, uz upozorenje na pravne posljedice ako to u određenom roku ne učini.
Ako podnositelj prigovora ne otkloni nedostatke u ostavljenom roku, ravnatelj će odbaciti prigovor kao neuredan.
Podnositelj prigovora može odustati od prigovora do dostave odluke o prigovoru.

Članak 22.

O prigovoru odlučuje ravnatelj odlukom.
O prigovoru se odlučuje u roku od pet radnih dana od dana zaprimanja urednog prigovora, odnosno od dana zaprimanja uredne dopune prigovora, a ako dopuna nije dostavljena, od dana isteka roka za otklanjanje nedostataka iz članka 21. stavka 2. ovoga Pravilnika.
Ravnatelj odlukom obustavlja postupak po prigovoru ako podnositelj prigovora odustane od prigovora.
Ravnatelj odlukom odbacuje prigovor ako je nepravodoban, neuredan, podnesen od neovlaštene osobe ili ako se ne odnosi na odluku o odabiru ili odluku o poništenju postupka jednostavne nabave.
Ravnatelj odlukom odbija prigovor ako utvrdi da je prigovor neosnovan.
Ravnatelj odlukom usvaja prigovor ako utvrdi da je prigovor osnovan te poništava odluku o odabiru ili odluku o poništenju, odnosno pojedinu radnju u postupku jednostavne nabave povezanu s tom odlukom, u cijelosti ili u dijelu u kojem je zahvaćena nepravilnošću.
Odlukom kojom se prigovor usvaja određuje se daljnje postupanje potrebno radi uklanjanja utvrđene nepravilnosti.
Ako je predmet nabave podijeljen na grupe, odluka o prigovoru odnosi se samo na grupu ili grupe predmeta nabave na koje se prigovor odnosi.
Odluka o prigovoru dostavlja se podnositelju prigovora putem modula jednostavne nabave EOJN RH.
Svaka strana snosi svoje troškove postupka po prigovoru.

XVI. IZVRŠNOST ODLUKA I UČINAK PRIGOVORA

Članak 23.

Rok za podnošenje prigovora protiv odluke o odabiru, određen u pozivu odnosno dokumentaciji postupka jednostavne nabave sukladno ovom Pravilniku, ujedno se smatra rokom mirovanja u smislu ovoga Pravilnika.
Prije izvršnosti odluke o odabiru Učilište ne smije sklopiti ugovor o nabavi, sklopiti okvirni sporazum niti izdati narudžbenicu.
Odluka o odabiru postaje izvršna:
· istekom roka iz stavka 1. ovoga članka, ako prigovor protiv odluke o odabiru nije podnesen u roku;
· dostavom odluke kojom se prigovor odbacuje ili odbija, odnosno dostavom odluke kojom se zbog odustanka podnositelja prigovora obustavlja postupak po prigovoru, ako je prigovor protiv odluke o odabiru podnesen u roku;
· danom objave odnosno dostave putem modula jednostavne nabave u EOJN RH, ako se rok iz stavka 1. ovoga članka ne primjenjuje.
Rok iz stavka 1. ovoga članka ne primjenjuje se ako je u postupku jednostavne nabave zaprimljena samo jedna ponuda koja je ujedno i odabrana.
Odluka o poništenju postaje izvršna:
· istekom roka za podnošenje prigovora, ako prigovor protiv odluke o poništenju nije podnesen u roku;
· dostavom odluke kojom se prigovor odbacuje ili odbija, odnosno dostavom odluke kojom se zbog odustanka podnositelja prigovora obustavlja postupak po prigovoru, ako je prigovor protiv odluke o poništenju podnesen u roku.
Ako je predmet nabave podijeljen na grupe, prigovor protiv odluke o odabiru sprječava sklapanje ugovora o nabavi, sklapanje okvirnog sporazuma odnosno izdavanje narudžbenice samo za grupu ili grupe predmeta nabave na koje se prigovor odnosi.


XVII. UGOVOR O NABAVI, OKVIRNI SPORAZUM I NARUDŽBENICA 

Članak 24.
 
U postupcima jednostavne nabave koji se provode putem modula jednostavne nabave u EOJN RH, na temelju izvršne odluke o odabiru, Učilište sklapa ugovor o nabavi, okvirni sporazum ili izdaje narudžbenicu. 
Okvirni sporazum može se sklopiti ako je njegova primjena određena u pozivu odnosno dokumentaciji postupka jednostavne nabave. 
Ugovor o nabavi sklapa se kada je zbog predmeta nabave, vrijednosti nabave, trajanja izvršenja, posebnih uvjeta izvršenja ili drugih okolnosti postupka potrebno detaljnije urediti prava i obveze ugovornih strana. 
Narudžbenica se može izdati kada su predmet nabave, cijena i drugi bitni uvjeti dostatno određeni u ponudi, pozivu odnosno dokumentaciji postupka jednostavne nabave ili odluci o odabiru. 
Ugovor o nabavi, okvirni sporazum i narudžbenicu potpisuje ravnatelj. 
Ugovor o nabavi, okvirni sporazum odnosno narudžbenica moraju biti u skladu s odabranom ponudom i uvjetima određenima u pozivu odnosno dokumentaciji postupka jednostavne nabave. 
Na okvirni sporazum, kada se koristi u postupku jednostavne nabave, odgovarajuće se primjenjuju odredbe ZJN 2016 kojima se uređuje okvirni sporazum, ako ovim Pravilnikom nije drukčije određeno. 


XVIII. PRIJELAZNE I ZAVRŠNE ODREDBE

Članak 25. 
Za sva pitanja koja nisu definirana ovim pravilnikom primjenjuju se odredbe Zakona o javnoj nabavi (NN 120/16, 114/22 i 48/26). 

Članak 26.

Ovaj Pravilnik stupa na snagu osmog (8) dana od dana objave na oglasnoj ploči Učilišta.
Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave od dana 23. listopada 2024. godine (KLASA: 602-04/24-02/11; URBROJ: 2140-5-3-24-1).



Članak 27.
	Ovaj Pravilnik objavit će se na internetskoj stranici Učilišta ili stranici osnivača i učinit će se dostupnim u EOJN RH. Njegove izmjene i dopune objavit će se na službenoj mrežnoj stranici Učilišta ili stranici osnivača i učinit će se dostupnima u EOJN RH.	                                           

							RAVNATELJ

							dr. sc. Davor Špoljar




Dostaviti:
1. Oglasna ploča, ovdje.
2. Pismohrana, ovdje. 

